Fra årsskiftet skal Post Danmarks konkurrenter betale et tvangsgebyr til selskabet hver gang, de leverer en forsendelse. Bizart og konkurrenceforvridende, mener Dansk Erhverv

Maria Kehlet, f. 1983, er nyhedsredaktør og podcast-ansvarlig på Finans. Hun er uddannet journalist fra Syddansk Universitet i 2009 og skolet i nyhedshåndværket på Børsen. En stærk politisk interesse førte derefter til en cand.public. grad i politik og medier og studier fra The New School i New York. Maria har været ansat som kommunikationsrådgiver i brancheforeningen for venture- og kapitalfonde, DVCA, og i april 2014 skiftede hun til Jyllands-Posten. Maria elsker at rejse – især til familie og venner i USA – og mens det på arbejdspladsen handler om CEO’s og IPO’s, er det privat mest IPA’s, da hun har en stor interesse for specialøl.

Post Danmarks konkurrenter har fået et chok med posten: Et brev fra Trafik- og Byggestyrelsen, der har afgjort, at postvirksomheder fra årsskiftet skal betale et tvangsbidrag til Post Danmark hver gang, de leverer et brev.

»Det er lidt det samme som, hvis ens nabo ikke kan betale sin husleje, og du så skal dække en del af det,« siger Karsten Klitmøller, der er region manager i logistikvirksomheden GLS Danmark.

Det skal konkurrenter betale Post Danmark Ifølge postloven kan alle postvirksomheder, der »udøver erhvervsmæssig postbefordring af adresserede breve« pålægges at betale til en udligningsordnigen.

Meningen med udligningsordningen er, at virksomheder skal dele omkostninger ved befordringspligten, der sikrer, at der leveres post på hverdage i hele landet.

Post Danmark har nu ansøgt Trafik- og Byggestyrelsen om aktivering af udligningsordningen

Styrelsen har afgjort, at fra 2016 skal alle postvirksomheder betale 28,3 øre pr. brev til Post Danmark

Ifølge Trafik- og Byggestyrelsens opgørelse sad Post Danmark i 2014 på 97,3 pct. af brevmarkedet.

GLS er blandt de virksomheder, som Post Danmark vil kræve penge fra gennem den såkaldte udligningsordning i postloven. I 2010 vedtog politikerne en ny postlov, der giver Post Danmark befordringspligt i hele landet, men samtidig kan Post Danmark få udgifterne til befordringspligten dækket, hvis de mener, at det en urimelig økonomisk byrde.

Det er lidt det samme som, hvis ens nabo ikke kan betale sin husleje, og du så skal dække en del af det Karsten Klitmøller, region manager i logistikvirksomheden GLS Danmark.

»Det er dybt kritisabelt, at man prøver at løse Post Danmarks problemer med et faldende brevmarked ved at sende regningen videre. Det løser jo intet,« siger Karsten Klitmøller, der bakkes op af Dansk Erhverv.

»Det er en helt bizar situation, at private konkurrenter nu tvinges til at medfinansiere driften i en statsejet virksomhed,« siger Jakob Tietge, markedschef i Dansk Erhverv.

Post Danmark er hårdt presset af, at brevmængden er faldet drastisk. En udvikling som ifølge Copenhagen Economics vil fortsætte med fald i perioden 2014-2020 på yderligere 50 pct. Dansk Erhverv raser over, at nedturen skal påvirke konkurrenterne.

Post Danmark Post Danmark hedder i virkeligheden PostNord. Koncernen blev dannet i 2009 ved en fusion mellem det svenske og det danske postvæsen.

I de to lande bruger koncernen fortsat navnene Post Danmark og Posten, men i stigende grad benytter man også PostNord-navnet, især overfor erhvervskunder.

40 pct. af PostNord er ejet af den danske stat, mens 60 pct. ejes af den svenske stat.

PostNord havde i 2014 en omsætning på 40 mia. svenske kr. (cirka 31 mia. DKK), og et driftsresultat på 176 mio. svenske kr. (137 mio. DKK).

PostNord havde 39.976 medarbejdere i 2014.

»Vejen frem må være, at Post Danmark effektiviserer sin virksomhed og tilpasser sig det nye marked, ikke at skade den spirende konkurrence,« siger Jakob Tietge, der gør opmærksom på, at de godkendte postvirksomheder er landsdækkende på samme måde som Post Danmark.

I Post Nord, der ejer Post Danmark, forsvarer bestyrelsesformand Jens Moberg sig med, at det er politisk bestemt, og at udligningsordningen er nødvendig, hvis postbudene skal nå ud i alle kroge af landet.

»Vi har nogle store omkostninger ved at levere breve derude. Mens nogle af vores kollegaer i branchen deler breve ud i de tættere befolkede områder, så overlades det til os at dele rundt i de tyndt befolkede. Det er det ordningen sørger for, vi får en kompensation for,« siger Jens Moberg.